晚晴
作者：劉弇
朝代：宋

paragraphs: 翔飆拂層陰，孤鏡掛天脚。
幽姿媚澄塘，俊活扶秋岳。
饑烏下木末，啅雀喧簷角。
落日銜半規，逗翳如新濯。
海濤晚聲收，萬里卷冰箔。
微颸襲疏櫺，輕靄躐叢薄。
蛛絲裊如狂，虛隙野馬躍。
病軀得愜適，更甚解攣縛。
瀟灑萬籟并，沖融百飛却。
熊經與鳥申，彷彿猶能學。
蕭蕭寒砧弄，天半哀音落。
客愁轉如蓬，萬緒入冥寞。
不無臨風想，曬目歸領略。
茹蔬味新腴，把酒蘸沉粕。
明朝踏新泥，已有躋攀約。